钦定古今图书集成/明伦汇编/官常典/第733卷 > 王伯颜〈子相〉 阿撒都剌
## 钦定古今图书集成/明伦汇编/官常典/第733卷 > 王伯颜〈子相〉 阿撒都剌

按《元史忠义传》：“伯颜字伯敬，滨州霑化人。由湖广省
宣使历永州、祁阳、湖州、乌程县尹、信州推官。至正九
年，迁知福宁州。居三岁，升福建盐运副使。将行，宪府
以时方俶扰，留伯颜仍领州事。未几，贼自邵武间道
偪福宁，乃与监州阿撒都剌募壮兵五万，分扼险阻。
贼至杨梅岭立栅，伯颜与子相驰破之。贼帅王善俄”
拥众直压州西门，胥隶皆解散，伯颜麾下唯白梃市
儿数百人尔。伯颜射贼，不复反顾。贼以长枪舂马，马
仆，遂见执。善说伯颜曰：“闻公有惠政，此州那可无尹？
公为我尹，可乎？”伯颜诃善曰：“我天子命官，不幸失守，
义当死，肯从汝反乎？”善怒，叱左右扼以跪，弗屈，遂殴
之。伯颜嚼舌出血，噀善面，骂曰：“反贼！杀即杀，何以殴
为？吾民，天民也，汝不可害。大丞相亲讨叛逆，百万之
师，雷击电扫，汝辈小丑，将无遗种，顾敢尔耶？”贼亦执
阿撒都剌至，善厉声责其拒斗，噤不能对。伯颜复唾
善曰：“我杀贼，何言拒耶？我死当为神以杀汝。”言讫，挺
颈受刃。颈断，涌白液如乳，暴尸数日，色不变，州人哭
声连巷。贼既杀阿撒都剌，欲释相官之相詈曰：“吾与
汝不共戴天，恨不寸斩汝，我受汝官耶！”贼杀之。相妻
潘氏挈二女为贼所获，亦骂贼，母子同死。伯颜既死，
贼时睹其引兵出入。明年，州有僧林德诚者，起兵讨
贼，乃望空呼曰：“王州尹，王州尹，宜率阴兵，助我斩贼。”
时贼正祠神，睹红衣军来，以为伪帅康将军，亟往迎
之，无“有也。四面皆青衣官军，贼大败，斩其酋江二蛮福宁遂平。”事闻，赠嘉议大夫、济南路总管、上轻车都
尉，追封太原郡侯。